paragraph_text: Jednorodni metilji (lat. Monogenea) su razred organizama koji pripadaju koljenu plošnjaka. Oni su vanjski nametnici na ribama, vodozemcima, kornjačama, lignjama ili rakovima. Razlikuju se od ostalih metilja po tome što u životnom ciklusu imaju samo jednog domadara. Zbog pokretljivosti njihovih domadara imaju složeni sustav prijanjaljki na prednjem i stražnjem dijelu tijela. Hrane se stanicama kože, a uz pomoć enzima mogu razgraditi kožu i sisati krv domadara. Opisano je mnogo vrsta, a najpoznatiji je žablji metilj koji živi u mokraćnom mjehuru smeđe livadne žabe.